Source: https://ec.europa.eu/civiljustice/maintenance_claim/maintenance_claim_cze_mt.htm
Timestamp: 2019-10-20 22:57:04+00:00
Document Index: 815352

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Talbiet ta’manteniment - Repubblika Ċeka
Kummissjoni Ewropea > NGE > Talbiet ta’manteniment > Repubblika Ċeka
Talbiet ta’manteniment - Repubblika Ċeka
1. X’ikopru l-kunċetti ta’ “manteniment” u “obbligu ta’ manteniment” skond il-liġi tar-Repubblika Ċeka?
2. Sa liema età jista’ tifel jibbenefika mill-għoti tal-manteniment?
3. F’liema każijiet hi applikabbli l-liġi tar-Repubblika Ċeka?
4. Jekk din il-liġi ma tkunx applikabbli, liema liġi japplikaw il-qrati tar-Repubblika Ċeka?
5. L-applikant għandu japplika għand organizzazzjoni speċifika, dipartiment tal-gvern jew qorti sabiex jikseb manteniment?
6. Tista' ssir talba għan-nom ta' qarib/a, jew fal taħt l-età?
7. Jekk l-applikant jippjana li jressaq il-każ fil-qorti, kif jista’/tista’ tkun taf liema qorti għandha ġurisdizzjoni?
8. L-applikant għandu jgħaddi għand intermedjarju sabiex iressaq il-każ fil-qorti (per eżempju avukat, organizzazzjoni speċifika jew dipartiment tal-gvern, eċċ.)? Jekk le, liema proċeduri?
9. L-applikant għandu jħallas sabiex iressaq każ fil-qorti? U jekk dan hu l-każ, kemm jista’ jkun il-ħlas? Jekk il-mezzi finanzjarji ta’ min iressaq it-talba ma jkunux suffiċjenti, jista' hu jikseb għajnuna sabiex ikopri l-ispejjeż tal-proċedura?
10. X’tip ta’ manteniment hu probabbli li jingħata mill-qorti? Jekk tingħata allowance, din kif tkun evalwata? Id-deċiżjoni tal-qorti tista’ tkun riveduta sabiex tqis il-bidliet fin-nefqa ta’ l-għajxien jew ċirkostanzi familjari?
12. Jekk id-debitur tal-manteniment ma jħallasx volontarjament, x’azzjoni tista’ tittieħed sabiex ikun imġiegħel iħallas?
13. Teżisti organizzazzjoni jew dipartiment tal-gvern (ċentrali jew lokali) li jista’ jgħinni nirkupra l-manteniment?
14. Jistgħu jissostitwixxu d-debitur u jħallsu l-manteniment huma stess jew parti mill-manteniment minfloku jew minflokha?
Jekk min iressaq it-talba jinsab fir-Repubblika Ċeka u d-debitur tal-mantenment ikollu r-residenza tiegħu/tagħha f’pajjiż ieħor:
15. Jista’ min iressaq it-talba jikseb l-assistenza ta’ organizzazzjoni jew dipartiment tal-gvern fir-Repubblika Ċeka?
16. Jekk hu hekk, kif tista’ tkun ikkuntattjata dik l-organizzazzjoni jew dak id-dipartiment?
17. X’tip ta’ assistenza tista’ tirċievi l-persuna li tressaq it-talba minn din l-organizzazzjoni jew dipartiment tal-gvern?
Jekk min iressaq it-talba jkun f’pajjiż ieħor u d-debitur tal-manteniment ikun fir-Repubblika Ċeka:
18. Jista’ min iressaq it-talba jagħmel talba diretta lil organizzazzjoni jew dipartiment tal-gvern fir-Repubblika Ċeka?
19. Jekk hu hekk, kif tista’ tkun ikkuntattjata dik l-organizzazzjoni jew dak id-dipartiment?
20. X’tip ta’ assistenza tista’ tirċievi l-persuna li tressaq it-talba minn din l-organizzazzjoni jew dipartiment tal-gvern?
Il-“manteniment” jitħallas mid-debitur lill-kreditur sabiex ikopri l-ħtiġijiet ta’ l-għajxiengħajxien.
Il-ġenituri għandhom obbligu ta’ manteniment lejn uliedhom, u axxendenti u dixxendenti għandhom obbligu ta’ manteniment reċiproku, kif għandhom il-konjugi. Fil-prinċipju, il-konjugi għandhom dritt għall-istess livell ta' għajxien. Il-qrati jimponu obbligu ta’ manteniment fejn il-konjugi ma jgħixux fl-istess dar. Il-ħlas ta’manteniment bejn il-konjugi hu msejjes fuq l-istituzzjoni legali tal-komunjoni ta’ l-akkwisti, li taħtha ż-żewġ konjugi huma intitolati li jiddisponu mill-propjetà tal-komunjoni.
Konjugi divorzjati li ma jkunux jistgħu jipprovdu għalihom infushom jistgħu jitolbu manteniment mingħand il-konjugi preċedenti.
Il-qrati ma jagħtux manteniment fejn dan ikun kontra l-moralità pubblika (contro bonos mores).
Fejn il-missier ta’ tifel ma jkunx miżżewweġ lil ommu, dan għandu obbligu li jikkontribwixxi ammont xieraq għall-manteniment ta’ l-omm għal perjodu ta’ sentejn, inklużi l-ispejjeż assoċjati mat-tqala u t-twelid.
Persuna li qed tieħu ħsieb tifel ntitolata għal manteniment mingħand il-ġenitur jew ġenituri, l-istess kif ġenitur divorzjat hu intitolat għal manteniment għal tifel mingħand il-ġenitur l-ieħor.
It-tfal huma intitolati għal manteniment sakemm ikunu f’qagħda li jipprovdu għalihom infushom. Dan iseħħ b’mod partikolari meta jilħqu l-età adultà, fl-età ta’ 18. Jista’ jiġri aktar tard, fil-każ ta’ aktar edukazzjoni, fejn tfal ikunu diġà bdew jaħdmu jew, per eżempju, jippossjedu proprjetà li tipprovdilhom dħul li jippermettilhom li jipprovdu għall-ħtiġijiet tagħhom.
Il-qrati għandhom jiddeċiedu dwar il-manteniment għal minuri anke mingħajr petizzjoni. Il-manteniment jista’ jkun fiss, imnaqqas jew miżjud matul it-tliet snin wara l-bidu tal-proċedimenti tal-qorti. Il-qrati ma jiddeċidux dwar il-manteniment għal tfal adulti mingħajr petizzjoni.
Il-liġi tar-Repubblika Ċeka tapplika kulfejn iż-żewġ partijiet ikunu residenti permanenti jew fit-tul fir-Repubblika Ċeka. Il-liġi tar-Repubblika Ċeka tapplika wkoll meta persuna li tgħix fir-Repubblika Ċeka titlob manteniment mingħand persuna f’pajjiż ieħor.
Relazzjonijiet ta’ manteniment huma rregolati mil-liġijiet ta’ l-istat li tiegħu tkun ċittadin il-persuna li qed titlob manteniment. Fejn min jagħmel talba u jkun jgħix f’pajjiż ieħor b’mod permanenti jitlob manteniment mingħand persuna fir-Repubblika Ċeka, il-qrati Ċeki japplikaw il-liġi ta' l-istat tal-persuna li tagħmel it-talba. Min-naħa l-oħra, fejn persuna residenti fir-Repubblika Ċeka titlob manteniment mingħand persuna li tgħix f'pajjiż ieħor, il-qrati japplikaw il-liġi Ċeka.
L-obbligi tal-manteniment huma materja li jiddeċiduha l-qrati.
Il-ġenitur li jkun qed jieħu ħsieb it-tifel hu intitolat li jitlob manteniment mingħand il-ġenitur l-ieħor għan-nom tat-tifel. Tutur jew gwardjan jista’ jaġixxi bl-istess mod f’isem it-tifel.
Qrati distrettwali jiddeċiedu fl-ewwel istanza dwar talbiet ta’ manteniment. L-applikanti jibdew proċeduri fil-qorti distrettwali għall-post fejn huma, jew il-persuna li jkunu qegħdin jieħdu ħsieb u li għalih/a jkunu qed jitolbu manteniment, ikunu residenti b’mod permanenti.
Il-liġi ma teħtieġx li applikant ikun rappreżentat. Persuna naturali li ma tkunx tista’ taġixxi indipendentement quddiem qorti tista’ tkun rappreżentata minn rappreżentant legali, li jkun jew gwardjan appuntat mill-qorti jew, fil-każ ta’ minorenni, ġenitur. L-applikant jista’, madanakollu, jagħżel li jaħtar persuna, per eżempju avukat, sabiex tirrappreżentah fil-qorti.
Min iressaq talba fil-proċeduri ta’ manteniment hu eżenti mill-miżati tal-qorti. Jekk l-applikanti jgħażlu li jkunu rappreżentati minn avukat, dawn għandhom – sakemm mhux miftiehem mod ieħor – iħallsu lill-avukat tagħhom skond l-iskala tad-drittijiet. Fejn iċ-ċirkostanzi soċjali u ta’ proprjetà ta’ min iressaq talba jkunu jinħtieġu dan, Id-dritt ta’ avukat jista’ jitnaqqas b’ammont xieraq jew imneħħi.
Qorti tista’ fuq talba tistabbilixxi għotja ta’ manteniment f’livell li jkopri l-ħtiġijiet bażiċi ta’ tifel, il-manteniment u l-livell ta' għajxien tiegħu. Filwaqt li timponi obbligu sabiex jitħallas manteniment u temenda jew tirrevoka dak l-obbligu, qorti normalment tqis il-ħtiġijie sostanzjati tal-benefiċjarju, il-kapaċitajiet tad-debitur, il-possibilitajiet u l-assi u d-drittijiet tat-tifel li jaqsam il-livell ta’ għajxien tal-ġenituri tiegħu. Meta tikkalkula l-obbligu ta' manteniment tal-ġenituri, qorti tqis liema ġenitur ikun qed jieħu ħsieb it-tifel u sa liema punt. Fejn il-ġenituri jgħixu flimkien, titqies ukoll iż-żamma tad-dar komuni tal-ġenituri.
Fejn ikun hemm bidla fiċ-ċirkustanzi, il-qorti tista’, anke mingħar talba, temenda ftehimiet u deċiżjonijiet tal-qorti dwar il-manteniment ta’ minorenni; inkella taġixxi fuq talba. Fejn il-manteniment jitnaqqas jew ikun revokat, il-manteniment diġà mħallas ma jiġix kompensat.
Il-manteniment għandu jitħallas f’pagamenti regolari jew direttament lill-benefiċjarju jew lill-persuna li tieħu ħsieb il-benefiċjarju. Flimkien mal-manteniment tat-tifel, qorti tista’ f’ċerti każi tordna d-depożitu ta’ somma totali sabiex il-manteniment jimmatura fil-futur. Tieħu wkoll il-passi xierqa sabiex tiżgura li l-manteniment stabbilit jingħata f’pagamenti regolari kull xahar.
Fejn debitur ma jikkonformax b’mod volontarju mad-deċiżjoni tal-qorti, il-benefiċjarju jista’ jitlob l-eżekuzzjoni ġudizzjarja tad-deċiżjoni, li tista’ tinvolvi s-sekwestru ta’ qligħ, djun obbligatorji, il-bejgħ imġiegħel ta’ proprjetà, il-bejgħ ta’ negozju jew il-ħolqien ta’ rabta ġudizzjarja kontra l-proprjetà.
Tfal mhux mantenuti li jqisu rwieħhom fil-bżonn u li lejhom debitur li ma jgħixx mat-tifel fid-dar jonqos milli jonora l-obbligu ta’ manteniment impost minn deċiżjoni tal-qorti huma intitolati għal kontribuzzjoni ugwali għall-manteniment stabbilita. Id-deċiżjoni li titħallas dik il-kontribuzzjoni tittieħed mill-awtorità komunali jew muniċipali kompetenti.
Awtorità (‘commune’) tista’ tonora, bis-sħiħ jew in parti, l-obbligu ta' manteniment ta' parti terza. Madanakollu, din tkun intitolata li titlob ħlas sħiħ mingħand dik il-parti terza.
Ordnijiet ta’ manteniment jistgħu jkunu infurzati taħt ftehimiet bilaterali dwar assistenza legali ma’ għadd ta’ pajjiżi li jorbtu fuq ir-Repubblika Ċeka u konvenzjonijiet multilaterali li għalihom ir-Repuubblika Ċeka hi parti. F’relazzjonijiet ma’ ċerti pajjiżi, li magħhom m’hemm l-ebda arranġamenti kuntrattwali, ordnijiet ta’ maneteniment jistgħu jkunu infurzati fuq il-bażi ta’ dikjarazzjonijiet ta’ reċiproċità.
Applikanti għalhekk jistgħu jirrikorru għall-Ministeru ta’ l-Affarijiet Esterni tar-Rrepubblika Ċeka, li jarbitra fuq il-bażi ta’ ftehim li jitħallas il-manteniment fejn id-debitur ikun jgħix f’pajjiż ieħor. Applikant li jgħix fir-Repubblika Ċeka jista’ wkoll jitlob lil kwalunkwe qorti fir-Repubblika Ċeka (mhux biss lill-qorti kompetenti għall-post ta’ residenza tagħhom) sabiex tfassal talba, u kull qorti fir-Repubblika Ċeka hi marbuta li tagħti tali applikazzjoni. Permezz tal-Ministeru tal-Ġustizzja tar-Repubblika Ċeka, il-qorti mbagħad tikkuntattja lill-awtorità ġudizzjarja kompetenti barra l-pajjiż, li lilha tissottometti l-każ.
Fi kwistjonijiet ta’ manteniment ta’ tfal, wieħed jista’ jirrikorri wkoll għall-Uffiċċju tal-Protezzjoni Legali Internazzjonali tat-Tfal (Úřad pro mezinárodně právní ochranu dětí).
L-applikant jista’ jikkuntattja fl-indirizz li ġej:
Talbiet ta’ manteniment jistgħu jkunu infurzati bis-saħħa ta’ titolu eżistenti, f’dan il-każ l-ordni ta’ qorti Ċeka jew barranija sabiex jitħallas il-manteniment lil persuna speċifika. Min iressaq it-talba jissottometti applikazzjoni bil-miktub lill-Uffiċċju tal-Protezzjoni Legali Internazzjonali tat-Tfal (Úřad pro mezinárodně právní ochranu dětí) u jagħti d-dettalji tat-tifel, dawk tiegħu u tad-debitur, u jistabbilixxi l-fatti bażiċi għall-applikazzjoni tiegħu sabiex ikun ifurzat ordni ta’ manteniment. Kopji tad-dokumenti relevanti, u b’mod partikolari deċiżjonijiet tal-qorti, għandhom ikunu annessi ma’ din l-applikazzjoni. L-Uffiċċju mbagħad jieħu l-azzjoni preskritta.
Il-Ministeru ta’ l-Affarijiet Esterni jgħaddi l-applikazzjoni tal-persuna li qed titlob manteniment lill-awtoritajiet kompetenti tal-pajjiż in kwistjoni. Dawn imbagħad jikuntattjaw lid-debitur u jippruvaw isolvu l-kwistjoni.
Persuna li tressaq talba għal manteniment u li tkun tgħix f’pajjiż ieħor għandha tikkuntattja lill-awtoritajiet kompetenti ta' pajjiżha, li jikkuntattjaw lill-Uffiċju għall-Protezzjoni Legali Internazzjonali tat-Tfal (Úřad pro mezinárodně právní ochranu dětí) jew awtorità kompetenti oħra fir-Repubblika Ċeka.
Ara t-tweġiba għad-Domanda 18.
« Talbiet ta’manteniment - Informazzjoni Ġenerali | Repubblika Ċeka - Informazzjoni Ġenerali »